ועדת הכספים, כנסת 19, פרוטוקול מספר 270, 2014-01-21 10:10

ניסן סלומינסקי: אנחנו פותחים את הישיבה.

ראובן ריבלין: אני רוצה להודיע לקואליציה שהקול שלי הוא על פי העניין.

ראובן ריבלין: אני חושב שאתמול קיבלנו את החוק, זה הרע במיעוטו, ולכן הצבעתי אבל שלא תיקחו את זה כדבר מובן מאליו.

ניסן סלומינסקי: אנחנו אף פעם לא לוקחים הצבעה של חברי כנסת כדבר מובן מאליו.

ניסן סלומינסקי: הנושא השני שעל סדר היום הוא הצעת חוק להעמקת גביית המסים והגברת האכיפה (ייעול אמצעי הגבייה ודיווח), התשע"ג-2013, (מ/771), סעיף 2(3) (נושא הדיווח המפורט לרשויות מע"מ), בקשות לדיון מחדש.

ניסן סלומינסקי: ברוכים הבאים הנוכחים, לשכת רואי החשבון, לשכת יועצי המס, לשכת עורכי הדין ואיגוד סוכני הביטוח.

ניסן סלומינסקי: הוותיקים כאן יודעים שאנחנו מקיימים את הדיון כאשר כולם בשקט ואם מישהו רוצה לדבר, בבקשה, אבל שיעשה זאת מחוץ לחדר הזה כי זה מפריע.

ניסן סלומינסקי: אנחנו נשתדל לתת את רשות הדיבור למי שיבקש, לא לכולם, בנוסף לחברי הכנסת ואני מבקש לא להיכנס האחד לדברי השני.

ניסן סלומינסקי: כל מי שרוצה לומר משהו, ירשום את הדברים וכאשר יגיע תורו לדבר, הוא יוכל להתייחס.

יעקב ליצמן: אני רוצה להבין מה עמדתו האמיתית של שר האוצר.

יעקב ליצמן: הוא מזגזג.

יעקב ליצמן: זאת פעם שלישית.

יעקב ליצמן: איך אני יכול להאמין ולדעת מה עמדת האוצר?

יעקב ליצמן: אולי שר האוצר של הבוקר הוא לא שר האוצר של הערב?

ניסן סלומינסקי: זה יכול להיות אבל מעולם לא ראיתי שעמדתו של שר האוצר קובעת עבורך.

יעקב ליצמן: מתי הוא היה כאן בפעם האחרונה?

יעקב ליצמן: עמדתו קובעת לי מאוד.

משה גפני: השאלה היא מה עמדתך.

ניסן סלומינסקי: את עמדתי אני אסביר.

יעקב ליצמן: אני אומר ברצינות, זאת פעם שלישית.

יעקב ליצמן: אני מציע שנזמין את שר האוצר כדי שיסביר לנו מה הוא חשב בבוקר, מה חשב בערב ומה חשב בבוקר לגבי הערב.

ניסן סלומינסקי: לפני שאנחנו נכנסים לחלק הפורמלי, אני רוצה לתת כמה מילות רקע.

ניסן סלומינסקי: אנחנו זוכרים שלפני תקופה מסוימת קיימנו דיון בנושא של הדיווח המקוון, מה שנקרא המפורט, והתבקשנו להחמיר במובן הזה שגם בעלי עסקים, אפילו פרטיים ולא רק חברות, מהיקף של מיליון וחצי שקלים יהיו חייבים בדיווח המקוון, המפורט.

ניסן סלומינסקי: זה לא סוד שגם לפני הדיון כאן בוועדה, אני לפחות הבעתי את עמדתי ואמרתי שזאת פגיעה באנשים שיש להם עסקים מאוד קטנים בהיקפים קטנים כאשר מעמיסים עליהם דברים כאלה.

ניסן סלומינסקי: בוועדה זאת הייתה דעת חלק גדול מהחברים, קואליציה ואופוזיציה.

משה גפני: למה צריך לבזבז זמן?

משה גפני: צריך להשאיר את מה שהיה וזהו.

משה גפני: רשות המסים גם הסכימה.

ניסן סלומינסקי: רשות המסים נתנה לנו נתונים שבאינטרוול הזה שבין מיליון וחצי לשניים וחצי מיליון, אליהם החוק התייחס, יש נגיד חשדות או חששות או אפשרויות או פוטנציאל להון שחור ולחשבוניות פיקטיביות וכולי.

ניסן סלומינסקי: מאחר והוועדה הכריזה שאחת המגמות המרכזיות שלה היא באמת להיאבק בהון השחור, בשיקול הזה נטתה הכף לצד של המאבק בהון השחור והסכמנו.

ניסן סלומינסקי: לאחר מכן התקיימו פגישות.

משה גפני: לאחר מכן הוגשה רביזיה.

משה גפני: לא צריך להתעלם מחברי האופוזיציה.

ניסן סלומינסקי: תאמין לי שאני לא אתעלם.

ניסן סלומינסקי: אני אפתח בזה.

ניסן סלומינסקי: אני רק מספר על התהליך.

משה גפני: אתה לא מספר את כל הסיפור כי הסיפור התחיל בקדנציה הקודמת עת רשות המסים אמרה שהיא לא תעביר את זה יותר למקום אחר אלא היכן שזה נקבע ב-1 בינואר והיא לא עמדה בדיבורה.

יעקב ליצמן: לא היא לא עמדה.

יעקב ליצמן: שר האוצר לא עמד.

משה גפני: הכוונה לשר האוצר.

יעקב ליצמן: שר האוצר ראה שיש התנגדות והוא חזר בו.

ניסן סלומינסקי: מאחר ובקדנציה הקודמת לא הייתי כאן וגם לא השר הזה היה, אני לא יודע להתחיל מהכנסת הקודמת.

יעקב ליצמן: אני מציע להזמין את השר הזה שיבוא לכאן.

יעקב ליצמן: השר הזה מחרים את ועדת הכספים.

יעקב ליצמן: שיואיל בטובו לבוא לכאן.

ניסן סלומינסקי: בכל אופן, התקיימו דיונים נוספים עם הלשכות ואני באמת רוצה לציין זאת לשבח כי גם לשכת רואי החשבון, גם לשכת עורכי הדין, היועצים ואני שמח שגם סוכני הביטוח מצטרפים בדברים שקשורים אליהם מקיימים פורום משותף יחד עם רשות המסים כדי ללבן את הדברים, כדי שרשות המסים תשמע גם את השטח וגם את האנשים המקצועיים מהשטח.

ניסן סלומינסקי: הדברים האלה הם חשובים מאוד והם בסופו של דבר עוזרים להגיע להצעות.

יעקב ליצמן: איפה אנשי מס הכנסה?

ניסן סלומינסקי: משה בחוץ לארץ.

ניסן סלומינסקי: אני שמח מאוד על שיתוף הפעולה.

ניסן סלומינסקי: אכן מתקיימות ישיבות מסודרות בין כל הגופים עם רשות המסים וזה רק לברכה.

ניסן סלומינסקי: אחת התוצאות הראשונות של שיתוף הפעולה הזה היא שאכן לובנו הדברים בנושא הזה והתגבש מתווה שאני חושב שהוא הרבה יותר סביר.

יעקב ליצמן: איך אנחנו יודעים שזאת העמדה האחרונה של האוצר?

ניסן סלומינסקי: אני אגיד.

יעקב ליצמן: לא יכול להיות שבתוך שבועיים-שלושה מתקיים זיגזג בנושא.

יעקב ליצמן: אתה מתחייב לכך שלא תביא את זה לכאן שוב?

ניסן סלומינסקי: גם לזה אני אגיע.

ניסן סלומינסקי: התגבש מתווה שיובא בפנינו.

ניסן סלומינסקי: יש סיכום עם רשות המסים על שני סעיפים.

ניסן סלומינסקי: ראשית, במסגרת החוק הקודם, סעיף 69, יותר לא יהיה שינוי והוא סגור.

ניסן סלומינסקי: אם יתקבל המתווה הזה, הוא סגור ולא יהיה כל שינוי בו .

משה גפני: בלי נדר.

ניסן סלומינסקי: אני אומר מה ההתחייבות.

יעקב ליצמן: ניסן, אני מבקש שתבדוק את הפרוטוקול.

ניסן סלומינסקי: שאלת אם יש ואני אומר לך.

יעקב ליצמן: זה לא בדיוק כך.

יעקב ליצמן: הם לא אומרים את האמת.

יעקב ליצמן: בפעם האחרונה הם אמרו אותו הדבר, שלא יהיה שינוי.

ניסן סלומינסקי: אם אתה לא מאמין למה שהם אומרים, למה אתה שואל את השאלה שלך?

יעקב ליצמן: אני מאמין לך אבל לא מאמין להם.

ניסן סלומינסקי: אני אומר מה היו הסיכומים.

ניסן סלומינסקי: ראשית, במסגרת החוק, סעיף 69 לא ייפתח יותר.

ניסן סלומינסקי: הוא נסגר ברגע שמתקבל המתווה הזה.

ניסן סלומינסקי: נקודה.

ניסן סלומינסקי: עפר אחר כך יאשר.

ניסן סלומינסקי: שנית, עד 2017, כולל 2017, המתווה הזה יישאר כפי שהוא ולא ישונה.

משה גפני: מה המתווה?

משה גפני: כמה כסף יצטרכו?

ניסן סלומינסקי: אני אגיד.

ניסן סלומינסקי: הוא שאל שאלה ואני משיב עליה.

ניסן סלומינסקי: זה הסיכום והוא כתוב.

ניסן סלומינסקי: הפורום המשותף הוציא גם סיכום בכתב והוא אושר על ידם.

משה גפני: כמה כסף צריך לדיווח המפורט?

ניסן סלומינסקי: אני ניגש לחוק עצמו.

ניסן סלומינסקי: קודם כל יש רביזיה.

משה גפני: זה סוד?

ניסן סלומינסקי: לא.

ניסן סלומינסקי: נעשה תהליך מסודר.

ניסן סלומינסקי: כדי לפתוח אותו, יש רביזיה.

משה גפני: דיברת עשרים דקות ולא הסברת את הדבר החשוב ביותר.

משה גפני: כמה כסף?

משה גפני: מיליון, מיליון וחצי, שני מיליון, שניים וחצי מיליון?

משה גפני: כמה?

ניסן סלומינסקי: אנחנו בציפייה לגאולה הרבה זמן.

משה גפני: כל ישיבה נוספת של הוועדה כאן, אני מצפה עוד יותר לגאולה.

ראובן ריבלין: לך ידוע על הדבר הזה?

ראובן ריבלין: עדכנו אותך?

ניסן סלומינסקי: עכשיו מעדכנים.

ניסן סלומינסקי: קודם כל יש רביזיה של מרב מיכאלי ושל סתיו שפיר בנושא הזה ואני מציע, כדי שנוכל לפתוח ולשנות את המתווה, לקבל את הרביזיה שלהן.

ראובן ריבלין: מה אמרה הרביזיה?

מרב מיכאלי: הרביזיה היא לבטל את מה שאישרנו, את המיליון וחצי.

ניסן סלומינסקי: לא.

ניסן סלומינסקי: הרביזיה היא לפתוח את הדיון עוד פעם.

ניסן סלומינסקי: אחר כך תציעי את ההצעה שלך ויכול להיות שיהיה מתווה אחר.

ראובן ריבלין: את חוזרת בך מהרביזיה?

מרב מיכאלי: לא.

ניסן סלומינסקי: הרביזיה היא לפתוח את המתווה.

מרב מיכאלי: אנחנו אישרנו.

מרב מיכאלי: גם אם הם רוצים לפתוח את זה, צריך לקבל את הרביזיה.

ניסן סלומינסקי: כדי לפתוח ולשנות את המתווה, צריך לפתוח את הנושא.

ניסן סלומינסקי: אם נקבל את הרביזיה, נוכל לפתוח אותו ולדון בהצעה החדשה שמוגשת או בהצעה שמרב תציע.

ראובן ריבלין: אני מודיע שאני לא מתכוון להשתתף בהצבעה.

ניסן סלומינסקי: למה?

ראובן ריבלין: לא עדכנו אותי, לא הסבירו לי.

ניסן סלומינסקי: עכשיו אנחנו מסבירים.

מרב מיכאלי: לא שלחתם.

מרב מיכאלי: הגעתם להסכמה, בסדר.

ראובן ריבלין: כנראה לא חשובה להם ההצבעה שלי ולכן לא עדכנו אותי.

ראובן ריבלין: אני מקבל את הדין שאני לא חשוב, אבל יחד עם זה אני מודיע שאני לא אצביע.

ראובן ריבלין: אני רוצה להבין את הדברים.

קארין אלהרר: אני ידעתי על מה הולך להיות הדיון והלכתי ושאלתי.

יעקב ליצמן: זה עוד יותר חמור.

ראובן ריבלין: אני לא מצטרף לדבריו של ליצמן, אבל יש בהם הרבה הגיון.

ראובן ריבלין: אני לא מבין את החילופין בלי שיודיע לי.

ניסן סלומינסקי: עשיתי עכשיו בירור והתברר שהנוסח המתוקן – לא ידעתי על כך – הגיע רק אתמול בלילה.

ניסן סלומינסקי: אם אתם מתעקשים, אני אדחה את הנושא הזה.

ניסן סלומינסקי: חשבתי שהנוסח המתוקן הגיע כבר מזמן, אבל הוא הגיע אתמול בלילה.

משה גפני: זה ממש לא רלוונטי.

ניסן סלומינסקי: אם תתעקשו, אני אדחה את הנושא.

משה גפני: זה לא רלוונטי.

משה גפני: למה לא הצבעת על הרביזיה כל כך הרבה זמן כשבדרך כלל אתה מצביע על רביזיות אחרי חצי שעה?

משה גפני: למה לא הצבעת על הרביזיה הזאת כבר לפני שבועיים?

ניסן סלומינסקי: מה זה שייך?

משה גפני: תמיד אתה מצביע על רביזיה אחרי חצי שעה.

משה גפני: הייתה בקשה לרביזיה ולמה לא הצבעת עליה?

יעקב ליצמן: אנחנו מבקשים לדחות בשבוע ימים את הדיון.

יעקב ליצמן: יש רביזיה ונשאיר אותה.

ראובן ריבלין: כל האורחים שהגיעו ויצטרכו לבוא שוב.

משה גפני: האורחים מרוצים שזה יישאר כך כל הזמן, עם הרביזיה.

ניסן סלומינסקי: לא, לא נכון.

משה גפני: כן נכון.

משה גפני: ההצעה מחמירה.

יעקב ליצמן: תדחה בשבוע ימים.

יעקב ליצמן: לא קרה כלום.

משה גפני: ההצעה שמביאים מחמירה.

משה גפני: כל עוד לא מצביעים על הרביזיה, הדיווח המפורט הוא על שניים וחצי מיליון.

משה גפני: הם הולכים להציע שני מיליון וזה אומר להחמיר.

מרב מיכאלי: גם על מיליון וחצי.

משה גפני: על מיליון וחצי, הם כבר לא שם.

חמד עמאר: ניסן, בוא תסביר לנו כדי שנדע אם לפתוח את זה או לא.

ניסן סלומינסקי: אני רק אומר שחלה תקלה ואני מתנצל שלא ידעתי שהנוסח הגיע אתמול.

ניסן סלומינסקי: אם רוצים, נדחה את הדיון.

ניסן סלומינסקי: אם דוחים, הדיון יתקיים בשבוע הבא.

ראובן ריבלין: אני אומר לכם שהיום אני לא מצביע.

ראובן ריבלין: אם אתה רוצה לדחות, תדחה.

ראובן ריבלין: אם האורחים רוצים שזה יהיה היום, זה יהיה היום.

יעקב ליצמן: הם ישמחו לדחייה.

ראובן ריבלין: אני לא יודע מה הם רוצים.

ניסן סלומינסקי: רובי, אתה רוצה שאני אפתח את הדיון?

ניסן סלומינסקי: נסביר את זה ונדון.

ראובן ריבלין: אני מוכן להיות חותמת גומי אבל שאדע על מה חותמים.

ניסן סלומינסקי: לא, אני לא רוצה שתהיה חותמת גומי.

ניסן סלומינסקי: אני רק שואל, מאחר והייתה תקלה והנוסח לא הגיע.

משה גפני: לא תקלה.

משה גפני: זאת לא תקלה.

משה גפני: על שני מיליון היה סיכום כבר לפני שבועיים.

משה גפני: רובי לא יודע את זה.

חמד עמאר: מי סיכם שזה יהיה שני מיליון?

חמד עמאר: כשאני הייתי כאן בדיון רצו מיליון וחצי ועמדו על מיליון וחצי.

חמד עמאר: מי החליט על שני מיליון?

משה גפני: היה סיכום.

משה גפני: אני רוצה לספר לך סודות מדינה.

משה גפני: בשבועיים האחרונים היו דיונים והגיעו לסיכום על שני מיליון.

חמד עמאר: עם מי היו דיונים?

משה גפני: סודי.

משה גפני: אני לא יכול לדבר על זה.

חמד עמאר: הדיונים היו אתך כדי להעלות את זה לשני מיליון?

חמד עמאר: אני הייתי כאן ועמדו על כך שהסכום יהיה מיליון וחצי.

משה גפני: זה לא קשור בכלל לנייר שטמיר חילק.

משה גפני: זה לא רלוונטי בכלל.

משה גפני: הגיע אתמול, חילק היום אבל היה קודם סיכום.

משה גפני: זה לא קשור לנייר.

ראובן ריבלין: מה אתם רוצים מטמיר?

ראובן ריבלין: הוא קיבל את זה אתמול.

<טמיר כהן: אתמול בלילה.

חמד עמאר: גם אם הוא היה שולח לנו בלילה, לא היינו רואים.

יעקב ליצמן: אני מציע לשאול את שר האוצר מה הסיכום כי עד לרגע זה גם הוא לא יודע.

משה גפני: לכן הוא לא בא.

יעקב ליצמן: הוא לא בא כי הוא לא יודע את הדרך לכאן.

יעקב ליצמן: תגיד לי מתי בפעם האחרונה שר האוצר היה כאן.

משה גפני: חבר הכנסת ליצמן צודק.

ניסן סלומינסקי: אם נדחה את זה, יש החמרה.

יעקב ליצמן: אין שום החמרה.

יעקב ליצמן: אני ראיתי את החומר.

ניסן סלומינסקי: ערן, תסביר.

<ערן יעקב: קודם כל, בוקר טוב.

<ערן יעקב: לעניין הדוח המפורט, כרגע המצב החוקי הוא שבדוח הקרוב, בפברואר, הדוח המפורט צריך להתקיים.

<ערן יעקב: אני לא מדבר על הסכום אלא על המועד להגשת הדוח המפורט.

חמד עמאר: הסכום נשאר שניים וחצי אבל המועד יהיה ב-15 ולא ב-30.

משה גפני: על כמה יהיה דיווח מפורט?

<ערן יעקב: כרגע הוא שניים וחצי.

משה גפני: מה אתם מציעים עכשיו?

יעקב ליצמן: כמה היה לפני החוק?

חמד עמאר: אם יש רביזיה, זה נשאר שניים וחצי.

<ערן יעקב: דוח מפורט.

משה גפני: מי שהמחזור שלו 2,400 מיליון, לא חייב בדיווח מפורט.

משה גפני: לפי המצב הקיים החוקי עכשיו, מי שיש לו 2,400 מיליון, לא צריך דיווח מפורט.

ניסן סלומינסקי: יש שני דברים.

ניסן סלומינסקי: יש את הסכום ויש את התאריך.

ניסן סלומינסקי: רבותיי, אני אציע את המתווה ואנחנו נחליט אם אנחנו פותחים את זה או דוחים את זה לעוד שבועיים.

ניסן סלומינסקי: איך שתרצו, מאחר והנוסח לא הגיע אליכם בזמן.

<ערן יעקב: אני אסביר לוועדה את המשמעות.

<ערן יעקב: המשמעות היא שכרגע המצב הוא שב-15 לחודש צריך להגיש דוח מפורט אחד.

<ערן יעקב: כרגע מגישים עד ה-15.

משה גפני: מי?

<ערן יעקב: הנישום.

<ערן יעקב: העוסק.

משה גפני: מה שמו?

<ערן יעקב: גפני.

משה גפני: לא גפני כי לגפני יש 2,400 מיליון ולכן הוא לא חייב.

משה גפני: עכשיו אתם רוצים שאני כן אהיה חייב.

<ערן יעקב: המצב החוקי כרגע הוא שיש דוח מפורט.

<ערן יעקב: זה אומר שב-15 לחודש כל מי שמעל שניים וחצי מיליון צריך להגיש דוח אחד ב-15.

<ערן יעקב: זה המצב החוקי כרגע, שנכנס בינואר.

<ירון גינדי: מעל ארבע.

<ירון גינדי: הדוח ב-15 הוא מעל ארבע.

<ערן יעקב: לא.

<ערן יעקב: כרגע.

<ערן יעקב: זה לא עבר קריאה שלישית.

<ערן יעקב: גפני לכאורה אומר שאין שינוי אבל ודאי שיש שינוי כי זה השינוי.

<ערן יעקב: לגבי הסכום אתה צודק.

<ערן יעקב: הסכום כרגע הוא שניים וחצי.

משה גפני: מה יהיה אחרי התיקון?

ניסן סלומינסקי: אני אסביר.

<ערן יעקב: לגבי הגשת הדוח, בסוף החודש.

<ערן יעקב: לגבי הגשת הדוח ולא הסכום.

משה גפני: אם יתוקן החוק, מה יהיה הסכום?

<ערן יעקב: שני מיליון.

<ערן יעקב: ליחידים לא יהיה שינוי.

יעקב ליצמן: זה מחמיר.

<ערן יעקב: ליחידים לא יהיה שינוי.

ניסן סלומינסקי: ליחידים לא.

ניסן סלומינסקי: רק לחברות.

<ערן יעקב: רק לחברות.

ניסן סלומינסקי: זאת הבטחה עד 2017, כולל.

יעקב ליצמן: אנחנו רוצים ללמוד את זה.

יעקב ליצמן: שניים וחצי ליחידים ושני מיליון לחברות, אני חושב שהיות שלא הביאו את הנוסח לפנינו צריך להזמין את שר האוצר שיואיל בטובו לומר מה הוא חשב ביום חמישי בלילה ומה הוא חשב ביום שישי בבוקר.

יעקב ליצמן: בשבת הרי הוא לא עובד אבל מה הוא חשב ביום ראשון ושיאמר למה הוא כל פעם משנה.

ניסן סלומינסקי: זה לא ישתנה.

ניסן סלומינסקי: זאת ההצעה.

ראובן ריבלין: אני מבקש התייעצות סיעתית אתך ואנחנו נחליט.

ניסן סלומינסקי: בסדר.

חמד עמאר: התייעצות קואליציונית.

חמד עמאר: לא סיעתית.

ראובן ריבלין: בתקנון קוראים לזה התייעצות סיעתית.

ניסן סלומינסקי: בסדר.

משה גפני: רובי, אתה עכשיו עם ניסן?

ראובן ריבלין: אני רוצה לשמוע דברים.

ראובן ריבלין: אני רוצה לשמוע אם זה נשאר ליחידים ומשתנה רק לגבי חברות.

ראובן ריבלין: אני רוצה לשמוע אותם ואני אחליט האם יהיה דיון או לא יהיה דיון.

ניסן סלומינסקי: אנחנו מחדשים את הישיבה.

ניסן סלומינסקי: סיימנו את ההתייעצות הסיעתית ואנחנו חוזרים להמשך הדיון.

ניסן סלומינסקי: יש רביזיה של חברות הכנסת מרב מיכאלי וסתיו שפיר.

ניסן סלומינסקי: מי בעד אישור הרביזיה?

ניסן סלומינסקי: בעד – כל חברי הכנסת

ניסן סלומינסקי: הרביזיה אושרה פה אחד.

ניסן סלומינסקי: מאחר וזה נפתח, אני מציע מתווה שהוא שונה.

ניסן סלומינסקי: לאחר התייעצות ושמיעת עמדת הלשכות שמייצגים את השטח, ראינו שאם החוק יתקבל תהיה פגיעה קשה באנשים הבודדים שבסך הכול מנהלים בעצמם עסק קטן.

ניסן סלומינסקי: המתווה אומר שלגבי יחידים הסכום יישאר כפי שהיה עד היום, שניים וחצי מיליון שקלים.

ניסן סלומינסקי: השינוי היחיד שיהיה בנושא הזה הוא שהחברות שהיו גם כן בשניים וחצי מיליון, עכשיו יורדות לשני מיליון שקלים כאשר ב-2014 הן צריכות לדווח משני מיליון ומעלה כאשר ממילא יש להן את המערכת הזאת וב-2015 הן ירדו למיליון וחצי.

ניסן סלומינסקי: רק החברות.

ניסן סלומינסקי: המתווה הזה יישאר כפי שהוא בלי שינוי לפחות עד סוף 2017.

יעקב ליצמן: יש לכם איזה סיכום על זה?

<עופר מנירב: כן.

יעקב ליצמן: אפשר לראות את זה?

ראובן ריבלין: אנחנו רוצים להכניס את זה לפרוטוקול.

<עופר מנירב: יש מכתב ששלחתי לוועדה.

ניסן סלומינסקי: ליצמן, אני אקריא לך.

יעקב ליצמן: אנחנו מבקשים לצרף את זה לפרוטוקול כהחלטה של הוועדה.

ניסן סלומינסקי: סעיף 4 בסיכום: "תיקונים אלו הנעשים במסגרת תיקונים בחוק ההתייעלות הכלכלית התשס"ט-2009 על תיקוניו (להלן – החוק) יהיו התיקונים האחרונים שייעשו שבמסגרת החוק ולא ייעשו יותר תיקונים נוספים בחוק".

<ערן יעקב: אבל תיקונים רק לגבי הרחבת אוכלוסייה.

<ערן יעקב: לגבי הסכום.

<עופר מנירב: ערן, לא נכון, בחוק הזה אין שום תיקונים יותר.

ניסן סלומינסקי: החוק הזה נגמר.

ניסן סלומינסקי: בסעיף 6 נאמר: "רשות המסים והאוצר גם התחייבו כי עד וכולל שנת 2017 (קרי, במשך ארבע השנים הקרובות) לא יורחב מעגל חייבי הדיווח המקוון אם בכלל, גם לא באמצעות הצעת חוק חדשה".

ניסן סלומינסקי: לא יכול להיות דבר יותר ברור מהדברים האלו.

ראובן ריבלין: אנחנו מכניסים את המכתב הזה לפרוטוקול הוועדה.

ניסן סלומינסקי: בסדר.

יעקב ליצמן: בהסכמת מס הכנסה.

ניסן סלומינסקי: ודאי.

ניסן סלומינסקי: זה הסיכום.

ניסן סלומינסקי: רשות המסים והאוצר.

יעקב ליצמן: אנחנו מצרפים את זה לפרוטוקול בהסכמת מס הכנסה.

ניסן סלומינסקי: בסדר.

ראובן ריבלין: מס הכנסה נתן לו את המסמך.

יעקב ליצמן: לא.

יעקב ליצמן: זה לא המסמך של מס הכנסה.

יעקב ליצמן: מס הכנסה הסכים לצרף את זה כחלק מהפרוטוקול.

ניסן סלומינסקי: בסדר.

ניסן סלומינסקי: אם כך, המתווה ברור ועכשיו נקרא את סעיפי החוק.

ראובן ריבלין: ברשותך, לאחר שהתבהר לנו, אולי נשמע הערות מעבר למסמך הזה.

<עופר מנירב: אין הערות.

<עופר מנירב: המסמך הזה ממצה את הכול.

ראובן ריבלין: אנחנו רק נותנים לכם הזדמנות.

ראובן ריבלין: שלא יאמרו אחר כך שהיה לכם מה לומר ולא אמרתם.

ניסן סלומינסקי: תקריא את החוק.

<גיא גולדמן: בסעיף 67א(ד), פסקה (2) ו-(3) – בטלות.

<אייל לב ארי: את פסקה (2) אתם לא רואים.

<אייל לב ארי: היא התווספה.

<אייל לב ארי: היא גם תיקון טכני בעקבות פסקה (4) שבעמוד 2, בחלקו העליון.

<גיא גולדמן: בסעיף 67א(ב) – בטל.

<אייל לב ארי: אותה סיבה שציינתי קודם.

<גיא גולדמן: בסעיף 69א, במקום סעיף קטן (ז) יבוא: "(ז) הוראות סעיף זה יחולו על עוסק שנתקיים לגביו אחד מאלה (בחוק זה – עוסק החייב בדיווח מפורט): מחזור עסקאותיו עולה על 2,5 מיליון שקלים חדשים שחלה עליו חובה לנהל פנקסי חשבונות לפי שיטת החשבונאות הכפולה מכוח הוראות ניהול פנקסי חשבונות שנקבעו לפי סעיף 130 לפקודת מס הכנסה.

<גיא גולדמן: זה המצב הקיים היום.

ניסן סלומינסקי: זה מדבר על יחידים.

<גיא גולדמן: כן.

<גיא גולדמן: יחידים, כל מי שמחזור עסקאותיו עולה על 2,5 מיליון שקלים או שמנהל פנקסי חשבונות לפי שיטת חשבונות כפולה, חייב בדיווח מפורט.

<גיא גולדמן: זאת החלופה הראשונה שהיא בעצם שומרת על המצב הקיים היום.

ניסן סלומינסקי: זה רק משניים וחצי מיליון שקלים.

<גיא גולדמן: נכון.

<גיא גולדמן: מחזור עסקאותיו עולה על מיליון וחצי שקלים חדשים – ואחר כך נגיד בהוראת השעה שזה שני מיליון במשך שנת 2014 – ונתקיים לגביו אחד מאלה: הוא חייב לפי כל דין בהכנת מאזן וכן במינוי רואה חשבון מבקר או מבקר אחר כאמור בסעיף 20 לפקודת האגודות השיתופיות.

<גיא גולדמן: הוא רשום כשותפות כאמור בתקנה 4 לתקנות מס ערך מוסף (רישום), התשל"ב-1976 או כמספר עוסקים אשר ביקשו להירשם כאחד, כאמור בסעיף 56 לחוק זה, ולגבי אחד השותפים או אחד העוסקים לפי העניין התקיים האמור בפסקת משנה (א).

<גיא גולדמן: מדובר בשותפויות או איחוד עוסקים שעברו את המחזור שהגדרנו של מיליון וחצי ואחד מהעוסקים או השותפים הוא חברה.

<גיא גולדמן: קיים אותו רציונל.

<גיא גולדמן: המנהל התיר לעוסק לבקשתו להגיש דוח לפי סעיף זה בתנאים ובתיאומים שיורה המנהל.

<גיא גולדמן: כאן הכוונה למתנדבים.

<גיא גולדמן: 3.

<גיא גולדמן: סעיף 70(ב), אחרי מוסד כספי, יבוא "שמחזורו בשנה הקובעת עולה על ארבעה מיליון שקלים חדשים".

<גיא גולדמן: 4.

<גיא גולדמן: סעיף 88.

<גיא גולדמן: סעיפים קטנים (א)(1) ו-(א)(2) – בטלים.

ניסן סלומינסקי: אנחנו מצביעים על זה.

ניסן סלומינסקי: מי בעד אישור סעיף 1 וסעיף 2?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: סעיף 1 ו-2 אושרו.

ניסן סלומינסקי: הסעיפים אושרו.

<גיא גולדמן: הוראת שעה לשנת 2014.

מרב מיכאלי: לא הבנתי, אבל הצבעת לפני שקיבלת תשובה.

מרב מיכאלי: למה להוריד את זה משני מיליון למיליון וחצי?

מרב מיכאלי: לא הצלחתי להבין.

ניסן סלומינסקי: מתי?

ניסן סלומינסקי: ב-2015?

מרב מיכאלי: כן.

ראובן ריבלין: הם לוקחים את האופציה.

מרב מיכאלי: הם מחוקקים.

<ערן יעקב: הרציונל שנכון שנעשה כאן שינוי והשינוי בא לקראת היחידים אבל זה לא כי אנחנו חושבים או מאמינים שעדיין אין באותם ציבורים או באותן בעיות שמנינו בדיונים הקודמים אבל בסוף, במאזן הזה, בין הצורך שלנו לאפשר הרבה פעמים ליחידים, לאפשר את אורח חייהם העסקי עם נטל מופחת במאזן הה, כרגע, לעת הזאת, חשבנו שנכון ללכת לצד הזה של ההקלות.

<ערן יעקב: זאת הסיבה שאני אומר שעדיין אנחנו חושבים שיש מקום למיליון וחצי כי אנחנו יודעים בוודאות, כי יש לנו כבר ניסיון עם זה של מספר שנים, שהדבר הזה תורם בצורה משמעותית למלחמה בחשבונות הפיקטיביות שהגורר של זה היא מלחמה בהון השחור בסופו של יום ובסוף זה מביא לגבייה עודפת של מסים כתוצאה מהדבר הזה.

<עופר מנירב: ערן, זה לא הסיכום.

<עופר מנירב: אנחנו מדברים על חברות ב-2015.

<עופר מנירב: הסיכום הוא לא לעת הזאת.

<עופר מנירב: הסיכום הוא שבזה נגמר החוק.

<עופר מנירב: מכיוון שאמרנו שלא נגביל את המחוקק כי אם מחר המחוקק ירצה לחוקק חוק חדש, יחוקק חוק חדש.

<עופר מנירב: החוק הזה נגמר.

<עופר מנירב: לא לעת הזאת.

<ערן יעקב: אנחנו דיברנו על משהו אחר.

<ערן יעקב: דיברתי על מדיניות.

<ערן יעקב: דיברתי על משהו אחד ואתה מדבר על משהו אחר.

ראובן ריבלין: הערה שלך נכונה מאוד.

ראובן ריבלין: ברור לנו לחלוטין שמה שאתה אמרת, זה כך.

ניסן סלומינסקי: זה גם כתוב.

ניסן סלומינסקי: יש לנו בעיה בגלל שקבענו ישיבה עם המגזר העסקי.

ניסן סלומינסקי: אני מציע שקצת נזדרז.

ראובן ריבלין: למרב, עד 2015 יוכלו חברות שחושבות שרוצות להפוך ליחידים, להתכנס על שניים וחצי מיליון.

מרב מיכאלי: זה בהנחה שהן לא חברות באמת.

ראובן ריבלין: אם באמת יש להן את רואי החשבון ואת כל המערכת שבלאו הכי יכולה לעשות את זה כריטיינר.

ראובן ריבלין: אם זה מכביד, זה לא טוב וזה לא עסקי, הם בוודאי יעברו להיות יחידים פעם נוספת.

ראובן ריבלין: יש הגיון בניסיון שלנו.

<גיא גולדמן: הוראת שעה לשנת 2014.

<גיא גולדמן: בתקופה שעד יום ט' בטבת, 31 בדצמבר 2014, יראו כאילו בחוק מס ערך מוסף התשל"ב-1975:

<גיא גולדמן: במקום סעיף 67א יבוא "67א דוח מיוחד לעוסק החייב בדיווח מפורט".

<גיא גולדמן: עוסק החייב בדיווח מפורט כאמור בסעיף 69א(ז) יגיש, נוסף על כל דוח תקופתי שהוא מגיש, דוח מיוחד בתוך 15 ימים ממועד הגשת הדוח התקופתי או במועד מאוחר יותר שיורה המנהל.

<גיא גולדמן: עוסק רשאי להגיש דוח כאמור בסעיף קטן (א) במקום הדוח התקופתי אם אישר זאת המנהל בתיאומים ובתנאים שיורה ובלבד שדוח כאמור הוגש במועד בו יש להגיש דוח תקופתי לפי חוק זה.

<גיא גולדמן: המנהל רשאי לפטור סוגי עוסקים שמתקיים לגביהם האמור בסעיף 69א(ז) מהגשת דוח מיוחד לפי אותו סעיף וכן הוא רשאי לפטור כאמור עוסק מסוים דרך כלל או במקרה מיוחד אם מצא כי קיימים טעמים מיוחדים המצדיקים זאת בנסיבות העניין.

<גיא גולדמן: זאת הוראת שעה לשנת 2014 שקובעת שהדוח המפורט יהיה דוח מיוחד ולא דוח תקופתי, דוח מיוחד שיוגש בסוף החודש עם סמכויות למנהל לפטור במקרים מיוחדים.

ניסן סלומינסקי: זאת הקלה מסוימת.

<גיא גולדמן: כן, זאת הקלה לשנת 2014.

<גיא גולדמן: בסעיף 69א – שהוא בעצם התאמות למה שאמרתי עכשיו, לסעיף 67א -

מרב מיכאלי: את מי המנהל יכול לפטור?

מרב מיכאלי: איזה עילות יכולות להיות כאן?

ניסן סלומינסקי: זאת הקלה.

מרב מיכאלי: הכול בסדר, אבל להבין איזו הקלה.

<קריאה: למשל, לא נערך בזמן מבחינה טכנולוגית וצריך לשנות.

<קריאה: אנחנו נוקטים ביד מקלה מכל הטעמים שמצוינים כאן ומפורסמים באתר רשות המסים.

<גיא גולדמן: סעיף 69 בכותרת, במקום "תקופתי" יבוא "מיוחד".

<גיא גולדמן: בסעיף קטן (א) המלים "על אף האמור בסעיף 69" יימחקו, ובכל מקום במקום "תקופתי" יבוא "מיוחד".

<גיא גולדמן: בסעיף קטן (ב), במקום "תקופתי" יבוא "המיוחד".

<גיא גולדמן: בסעיף קטן (ו), במקום "תקופתי" יבוא "מיוחד".

<גיא גולדמן: אחרי סעיף קטן (ו) יבוא - (ו1) בסעיף זה, תקופת דוח – תקופה כאמור בסעיף 67(א).

<גיא גולדמן: בסעיף קטן (ז), במקום "מיליון וחצי" יבוא "שני מיליון".

<גיא גולדמן: בסעיף 75א – בסעיף קטן (א), במקום "תקופתי" יבוא "מיוחד".

<גיא גולדמן: בסעיף קטן (ב), המלים "בדוח התקופתי" – יימחקו.

<גיא גולדמן: בסעיף 117א(6)(ב), אחרי "בדוח מיוחד" יבוא "למלכ"ר, מוסד כספי ועוסק החייב בדיווח מפורט".

ניסן סלומינסקי: מי בעד אישור סעיף 3?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: סעיף 3 אושר.

ניסן סלומינסקי: סעיף 3 אושר.

<גיא גולדמן: 4.

<גיא גולדמן: תחילה תחילתו של סעיף 69א(ז)(2) כנוסחו בסעיף 2(2) ובסעיף 3(2)(ו) לחוק זה ביום כ"ט באדר א' התשע"ד, 1 במרץ 2014.

ניסן סלומינסקי: מי בעד אישור סעיף 4?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – רוב

ניסן סלומינסקי: סעיף 4 אושר.

ניסן סלומינסקי: סעיף 4 אושר.

ניסן סלומינסקי: אנחנו צריכים לעשות עכשיו פיצול.

מרב מיכאלי: אתה מצביע בטורבו.

מרב מיכאלי: אני מנסה להבין אם זה מספיק זמן להיערך לחברות האלה.

מרב מיכאלי: בעצם דה-פקטו זה חודש.

ראובן ריבלין: הם הסכימו לזה.

<גיא גולדמן: רק להזכיר שהדוח של 1 במרץ יוגש בסוף אפריל.

ראובן ריבלין: הם חייבים גם לפי הוורסיה הקודמת.

<עופר מנירב: נתתם לנו חודשיים להיערכות.

<עופר מנירב: דיברנו על כמה חודשים ונתתם לנו חודשיים להיערך.

ניסן סלומינסקי: יש כאן אפשרות לתת יותר.

ראובן ריבלין: הסכמתם.

ראובן ריבלין: שאלתי אתכם קודם.

<עופר מנירב: לא היה תאריך בהסכמות שלנו.

<עופר מנירב: אמרו שייתנו לנו כמה חודשי התארגנות.

יעקב ליצמן: אתם מסכימים.

<עופר מנירב: אנחנו היינו מעדיפים שתתנו לנו מרווח יותר.

<עופר מנירב: הייתם קמצנים מאוד.

יעקב ליצמן: אתם מסכימים על חודשיים.

ניסן סלומינסקי: למנהל יש אפשרות להאריך.

ניסן סלומינסקי: מה זה הפיצול?

ראובן ריבלין: בואו נתעקש על דברים חשובים.

ניסן סלומינסקי: אנחנו מפצלים את זה מהחוק עצמו.

<אייל לב ארי: כדי שניתן יהיה להניח את הסעיפים האלה לקריאה שנייה ושלישית במליאה, נדרשת החלטה של הוועדה לפצל את הסעיפים האלה באישור הכנסת.

<אייל לב ארי: נדרשת הצבעה.

ראובן ריבלין: הוועדה מבקשת והמליאה תאשר.

ניסן סלומינסקי: מי בעד אישור הפיצול?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – כל חברי הכנסת

ניסן סלומינסקי: הפיצול אושר.

<אייל לב ארי: ההנחה היא שזה באישור המליאה.

<גיא גולדמן: רק להבהיר שההתחייבות לא להחיל חובת דיווח מפורט על עוסקים נוספים עד 2017.

ניסן סלומינסקי: כולל 2017.

<גיא גולדמן: כולל 2017.

<גיא גולדמן: לגבי מי שלא חייב בחובה הזאת היום, לא נחיל חובה חדשה, חובה על עוסקים שלא חייבים היום.

<גיא גולדמן: זה לא אומר שלא יהיו תיקונים משפטיים והבהרות.

<גיא גולדמן: אין מצב שלא יהיו תיקוני חקיקה בכלל.

<גיא גולדמן: הם מסכימים לכך.

יעקב ליצמן: הם מתנגדים.

ראובן ריבלין: מה שהוא אומר נכלל בפרוטוקול וחבל על הזמן.

ראובן ריבלין: זה מה שכתוב.

ניסן סלומינסקי: הדיון בנושא הזה הסתיים.

ראובן ריבלין: ההערה שלו, אם היא עומדת בניגוד למה שכתוב במסמך הזה, נדבר על זה בעתיד.

ניסן סלומינסקי: סיימנו את הנושא הזה ואנחנו עוברים לסעיף 3, ציון יום המגזר העסקי בכנסת.